
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Lietuvos šaulių sąjungos (toliau – Perkančioji organizacija) vykdomo pirkimo Nr. 9856065 „GRANATOS (IMITACINĖS)“ (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūra (peržiūra prevenciniais tikslais atliekama tam tikra apimtimi, nevertinant Pirkimo techninėje specifikacijoje nustatytų Pirkimo objektui keliamų reikalavimų).
Tarnyba, prevencine tvarka peržiūrėjusi Pirkimo dokumentus, teikia pastabas ir rekomendacijas (toliau – Rekomendacija) dėl Pirkimo dokumentų sąlygų.
1. Dėl Skelbimo apie pirkimą (toliau – Skelbimas)
1.1. Skelbimo 2.1.3 papunktyje nurodyta numatoma bendra Pirkimo vertė 123 966,94 Eur be PVM. Pažymėtina, kad visuose Skelbimo 5.1.5 papunkčiuose, skirtuose kiekvienai šio Pirkimo daliai (t. y. pirmai daliai LOT0001 “Mokomosios (imitacinės) rankinės granatos P67 NATO tipo”, antrai daliai LOT0002 “Mokomosios garsinės (Flash Bang) granatos FBG4 tipo”, trečiai daliai LOT0003 “Mokomoji TAG18 tipo dūmus generuojanti priemonė”) nurodyta ta pati bendra viso Pirkimo vertė – 123966,94 Eur be PVM. Pirkimo Prekių pirkimo-pardavimo sutarties specialiųjų sąlygų 5.2.1 papunktyje nustatyta, kad “<…> kiekvienai pirkimo daliai maksimali skirta lėšų suma yra po 50 000,00 Eur su visais mokesčiais”.
Atkreiptinas dėmesys, kad tais atvejais, kai pirkimo objektas skaidomas į pirkimo dalis ir numatoma vertė viešinama, kiekvienos pirkimo dalies (LOT-000X) 5.1.5 papunkčiuose nurodoma tik konkrečios pirkimo dalies numatoma vertė be PVM[footnoteRef:1]. Vadovaujantis Įstatymo 35 straipsnio 3 dalimi, „Pirkimo dokumentų sudedamoji dalis yra <...> skelbimas apie pirkimą. <...>Tuo atveju, kai skelbime apie pirkimą <...> pateikta informacija neatitinka informacijos, pateiktos kituose pirkimo dokumentuose, teisinga laikoma informacija, nurodyta skelbime apie pirkimą <...>“. Rekomenduotina tikslinti Skelbimo 5.1.5 papunkčius, juose nurodant tik atitinkamos Pirkimo dalies vertę be PVM. [1:  Detaliau žr. instrukcijos Skelbimas apie pirkimą (įkelta 2026 05 20)  29 skaidrė.] 

1.2. Skelbimas paskelbtas 2026 m. rugsėjo 30 d., o pasiūlymų pateikimo terminas nustatytas iki 2026 m. spalio 9 d. 9 val. Pažymėtina, kad Skelbime nurodytas pasiūlymų pateikimo terminas neatitinka Įstatymo 60 straipsnio 4 dalies, pagal kurią minimalus pasiūlymų pateikimo terminas supaprastintame atvirajame konkurse negali būti trumpesnis nei 9 dienos.
Įstatymas nereglamentuoja terminų skaičiavimo taisyklių, terminai skaičiuojami vadovaujantis Lietuvos Respublikos civilinio kodekso (toliau – CK) normomis (tiek kiek jos taikomos). Pagal CK 1.118 straipsnio 1 dalį “Terminas prasideda rytojaus dieną nuo nulis valandų nulis minučių po tos kalendorinės datos arba to įvykio, kuriais apibrėžta termino pradžia, jeigu įstatymų nenumatyta ko kita”. Vertinamu atveju 9 dienų termino pirmoji diena yra 2026 m. spalio 1 d. 
CK 1.122 straipsnio 1 dalis nustato, kad „Jeigu kuriam nors veiksmui atlikti yra nustatytas terminas, tai šis veiksmas turi būti atliktas iki paskutinės termino dienos dvidešimt ketvirtos valandos nulis minučių. Tačiau jeigu veiksmas turi būti atliktas organizacijoje, terminas baigiasi tą valandą, kurią šioje organizacijoje pagal nustatytas taisykles baigiasi darbo laikas“.
Atsižvelgiant į tai, Perkančiajai organizacijai rekomenduotina pratęsti pasiūlymų pateikimo terminą, kad jis atitiktų Įstatymo 60 straipsnio 4 dalies nuostatas, arba, jeigu pasirinkta pagreitinta procedūra pagal įstatymo 60 straipsnio 3 dalį, pagrįsti Skelbime pagreitintos procedūros pasirinkimo priežastis.
1.3. Skelbimo 2.1.6 papunktyje Pašalinimo pagrindai nurodyta: „Pašalinimo pagrindų šaltiniai: Pirkimo dokumentas“, tačiau pašalinimo pagrindai nustatyti Pirkimo Europos bendrajame viešųjų pirkimų dokumente (EBVPD), tuo tarpu Skelbimo 5.1.9 papunkčiuose Atrankos kriterijai nurodyta: „Pasirinkimo kriterijų šaltiniai: Europos bendrasis viešųjų pirkimų dokumentas (EBVPD)“, nors tiekėjų atrankos kriterijai nustatyti Pirkimo dokumentuose. Tarnyba rekomenduoja patikslinti Skelbime nurodytą informaciją, pagal instrukcijos Skelbimas apie pirkimą (įkelta 2026 05 20)  15, 21 skaidres.
2. Dėl Techninės specifikacijos
Pažymėtina, kad Tarnyba nevertino Techninės specifikacijos teisėtumo ar pagrįstumo, tačiau atkreipia dėmesį į tam tikrus Techninės specifikacijos reikalavimus, kurių būtinumą, proporcingumą ir ryšį su Pirkimo objektu Perkančioji organizacija turėtų būti pasirengusi pagrįsti, atsižvelgdama į Pirkimo tikslą ir poreikį. Tarnyba taip pat primena, kad Įstatymo 37 straipsnio 3 dalyje nustatyta, jog techninė specifikacija turi užtikrinti konkurenciją ir nediskriminuoti tiekėjų. Šio reikalavimo laikymasis vertinamas ne tik pagal atskirus techninės specifikacijos reikalavimus, bet ir pagal jų visumą, kadangi formaliai teisėti pavieniai reikalavimai, vertinami kartu, tam tikrais atvejais gali nepagrįstai apriboti konkurenciją ar sudaryti prielaidas dalyvauti tik siauram tiekėjų ar gamintojų ratui. Rekomenduotina Perkančiajai organizacijai pakartotinai įsivertinti ir, esant poreikiui, gebėti pagrįsti, kad Techninėje specifikacijoje nustatyti reikalavimai yra objektyviai būtini siekiamam tikslui, proporcingi Pirkimo objektui ir neapriboja konkurencijos, pavyzdžiui, Techninės specifikacijos 2.2 papunktyje nustatytas reikalavimas: „„Mokomosios garsinės (Flash Bang) granatos FBG-4 tipo“, 2.3 papunktyje nustatytas reikalavimas:„ Mokomoji TAG-18 tipo dūmus generuojanti priemonė (toliau – dūminė granata)“. 
Pažymėtina, kad už tinkamą pirkimo dokumentų, įskaitant techninės specifikacijos, parengimą ir jų atitiktį Įstatymo reikalavimams atsako perkančioji organizacija. Tarnyba rekomenduoja susipažinti su Tarnybos paviešintu pranešimu „Dėl formuluotės „arba lygiavertis“ nurodymo techninėse specifikacijose“ https://klausk.vpt.lt/hc/lt/articles/22581102007580-D%C4%97l-formuluot%C4%97s-arba-lygiavertis-nurodymo-technin%C4%97se-specifikacijose
Atsižvelgdama į tai, kas nurodyta pirmiau, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. 
Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:2] ir 4[footnoteRef:3] dalių nuostatomis. [2:  Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti.]  [3:  Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas.] 



